มนุษย์เงินเดือนก็รวยได้
ปูกะตอย : สวัสดีจ้า
17 พ.ค. 2556

ปูกะตอย : สวัสดีจ้า
โนฮาว : สวัสดีครับ 
ปูกะตอย : ทำไมอากาศบ้านเราถึงได้ร้อนขนาดนี้ เกิดมาไม่เคยพบ ไม่เคยเห็น
โนฮาว : อ้าว ยังไม่ชินอีกเหรอ แต่อย่าลืมนะถึงกายร้อน ใจอย่าร้อนตามนะครับ
ปูกะตอย : จ้า พ่อนักปรัชญา เออนี่ วันก่อนนั่งรถไฟฟ้าได้ยินคนข้างๆ บ่นกับเพื่อนว่า ไม่อยากเป็นมนุษย์เงินเดือนไปจนแก่เฒ่าเพราะไม่เห็นจะร่ำจะรวยขึ้นมาเลย ตอนนี้ก็หากินไปเดือนๆ บางเดือนเงินก็ไม่ค่อยจะพอใช้เลย 
โนฮาว : ก็แล้วแต่คนจะคิดน่ะ แต่เราว่าเป็นมนุษย์เงินเดือนก็รวยได้ ฝ่ายวางแผนและให้คำปรึกษาทางการเงินส่วนบุคคลแบงก์กสิกรไทย กล่าวเอาไว้ว่า ถ้ามนุษย์เงินเดือนจะรวยได้ก็มีวิธีง่ายๆ 
ปูกะตอย : ยังไง เราก็ยังนึกไม่ออกเลย
โนฮาว : อย่างแรกที่ต้องทำเลย คือ ออมก่อนใช้จ่าย เป็นวิธีที่ช่วยให้มีเงินเหลือเก็บมากขึ้น เพราะได้กันเงินส่วนหนึ่งแยกออกไป อาจเปิดบัญชีเงินฝากออมทรัพย์ฉบับใหม่ เงินฝากประจำ หรือซื้อกองทุนตราสารหนี้ระยะสั้น เพื่อให้เงินที่กันออกไปไม่ถูกดึงนำมาใช้โดยไม่รู้ตัว และเพื่อความไม่ประมาท หากยังไม่มีเงินสำรองก็ให้ออมเพื่อกันเป็นเงินสำรองเผื่อฉุกเฉินไว้ไม่น้อยกว่า 36 เท่าของค่าใช้จ่ายรายเดือนก่อนออมเพิ่มเติมเพื่อเป้าหมายในอนาคต และอีกอย่างควรออมเป็นประจำสม่ำเสมอทุกๆ เดือน หรือเรียกว่า Saving Plan
ปูกะตอย : ถัดมา ทำไง
โนฮาว : ต้องจดบันทึกรายรับ รายจ่าย เพื่อให้รู้ถึงยอดเงินที่รับเข้ามาและใช้จ่ายออกไป จะทำให้การใช้จ่ายเงินเป็นการใช้จ่ายอย่างมีสติมากยิ่งขึ้น โดยเฉพาะช่วงที่เงินเดือนออกใหม่ๆ ส่วนใหญ่มักจะจับจ่ายใช้สอยซื้อของฟุ่มเฟือย พอถึงกลางเดือนก็กินมาม่า 
ปูกะตอย : จริง
โนฮาว : ถัดมาต้องตั้งเป้าหมายเพื่อเป็นแรงผลักดันให้สามารถออมเงินให้บรรลุเป้าหมายได้ ถ้าเป้าหมายระยะสั้น เช่น เก็บเงินไปเที่ยวต่างประเทศ เป้าหมายระยะกลาง เช่น ซื้อรถยนต์ เป้าหมายระยะยาวก็เกษียณ แล้วก็ติดตามผลงานว่าเราออมเงินได้ตามเป้าหมายหรือไม่
ปูกะตอย : ถูกต้อง
โนฮาว : นอกจากนี้ก็ควรใช้สิทธิประสังคมให้เต็มที่ ใช้สิทธิลดหย่อนภาษีให้เต็มที่ และแน่นอนมนุษย์เงินเดือนมักจะมีบัตรเครดิตคนละหลายๆ ใบ ก็ต้องชำระหนี้ตรงเวลาด้วย หากทำได้อย่างที่ว่ามารับรองรวยกันถ้วนหน้า
ปูกะตอย : ใช่ ถึงจะไม่รวยถึงขั้นมหาเศรษฐี แต่รับรองไม่มีจนแน่นอน งั้นวันนี้ไปก่อนนะ บ๊าย บาย